1600 par bryster i marengs skal støtte kampen mod brystkræft.

Superbrugsens Bager i Sæby har i de seneste dage haft en noget usædvanlig ordre til at hænge. Bageren Johnny Berthelsen var nemlig gået med til at bage 1600 par bryster i marengs som støtte til kampen mod brystkræft. - Vi kender jo nok alle lidt til sygdommen og har haft den mere eller mindre inde på livet. Så kan man gøre noget for at komme af med den sygdom, så gør man det. Idékvinden bag den lokale kamp mod brystkræft hedder Lisa Farum Kristiansen og er en af dem, der har haft kræft inde på livet. Hendes datter fik sidste år diagnosen leukæmi. - Det er jo et chok, og en situation man ikke kan forestille sig, før man står i den, siger hun. - De penge der bliver samlet ind, ender i den samme kasse, så man kan forske i kræft, så alle kan blive helbredt, forsætter hun. Bager Johnny Berthelsen havde hustruens velsignelse til, for en stund, at arbejde med rigtig mange bryster. Og arbejdet har været sjovt. - Det har været både sjovt og spændende at gå med pigerne og lave dem. Vi har gået og hygget os hele dagen, slutter han. Et par marengsbryster koster 10 kroner og kan købes flere steder i Sæby.